[Video] Bekkige dogtertjie gee raadFoto: Skermskoot uit die video. Mia Claassens (8) van Laerskool Voorwaarts in Riversdale, Meyerton, het ŉ bekkige video op haar ma se foon geneem waarin sy raad met mense deel. Dié video het sy weg tot Facebook gevind en mense kan nie genoeg van Mia kry nie. “Jy weet, ŉ kind kan nooit vir ŉ groot mens luister nie, en dit is regtig baie dom,” sê sy onder meer. In die video vertel Mia hoe sy nie vir haar ma geluister het nie, en brei uit op die gevolge wat sy moes dra as gevolg van haar ongehoorsaamheid. “As ŉ ou mens vir jou raad gee, vat jy dit, sit dit in jou brein en jy onthou dit”, sê Mia baie streng met ŉ vinger in die lug om haar punt te staaf. Mia se ma, Leana, sê Mia het een middag haar foon sonder haar medewete gegaps en toe sy die aand deur haar foon gaan het sy op dié video afgekom. “Dit is goed om te sien ek preek nie verniet nie en dat dit tog darem êrens vassteek,” skerts Leana. Leana het die video op Facebook gelaai om met vriende en familie te deel, toe dit soos ŉ veldbrand versprei. “Sy doen graag redenaars en drama op skool. Sy dra ook graag gediggies by kunsfeeste voor, ja, sy’s lekker bekkig,” sê Mia se ma. Nou ja, in die wyse woorde van Mia: “Luister vir jou brein!” Die beste ???? – Uit die mond van die suigeling – for my Afrikaans friends. Posted by Cassie Nel on Thursday, May 25, 2017